– Вешан маттах даггара дог лозуш вай хилахь, кхане ю нохчийн меттан. Суна зеделла, ненан маттаца долчух цIархазмана, моттаргIана леларш кIезиг хилар а, даггара леларш алсам хилар а. Мотт Iалашбалур бу-бац бохуш, кхиэле ца диллича а, йозанан мотт а боцуш, 4-5 тIаьхьено шайн дайн мотт ларбина масал ду-кх Урдонехь (Иордани) беха нохчи. Цара мел хаза буьйцу вайн мотт, терахьдешнаш а нохчийн маттахь лелош, шайна шера хуучу Iаьрбийн, ингалсан дешнаш юкъа а ца далош. Доьзалехь бийцарна оццул мотт ларбелла вайн вежарий хилча, йоза-дешар долуш болу вешан мотт вайга ца ларбелча, вай муьлш ду?